Som en del af aftalen om den nye registreringsafgift er fradragene for sikkerhed ændret.

Hidtil har der været fradrag i registreringsafgiften for ABS-bremser og ESC-system selv om begge dele er lovpligtige i nye biler. Disse fradrag er nu afskaffet.

Til gengæld er fradraget for fem crashtest-stjerner af den uafhængige europæiske sikkerhedsorganisation Euro NCAP forhøjet fra 2.000 til 6.800 kr.

Og det er flere danske bilimportører fortørnede over.

Importører: Det er noget rod

Stjernerne tildeles nemlig af en privat organisation, som løbende reviderer måden stjernerne tildeles på. Det giver et fradrag til nogle biler, mens andre, der er lige så sikre i en kollision, ikke kan få samme fradrag.

EuroNCAP er en privat organisation under det internationale motorsportsforbund FIA, og det er op til hver enkelt producent, om de ønsker organisationen skal teste deres bil. Bilproducenterne skal selv betale for testen.

Da denne test i langt de fleste tilfælde først foretages, efter bilerne er introduceret på flere markeder, vil mange biler bliver introduceret i Danmark, uden at man kender EuroNCAPs vurdering. Derfor kan en ny bilmodel blive introduceret til én pris for efterfølgende at få den reduceret.